b'\n_START_ARTICLE_\nKodenio \xc5\xa0v. Onos bazilika\n_START_SECTION_\nIstorija\n_START_PARAGRAPH_\nBa\xc5\xbeny\xc4\x8dia buvo pastatyta 1629-1635 m. v\xc4\x97lyvojo renesanso architekt\xc5\xabros stiliumi, vietoje 1599 m. pastatytos medin\xc4\x97s ba\xc5\xbeny\xc4\x8dios. Manoma, kad ba\xc5\xbeny\xc4\x8dia buvo pastatyta Kodenio Madonos paveikslui saugoti, kuri\xc4\x85 pasak legendos XVI a. miesto valdytojas Mikalojus Sapiega parsive\xc5\xbe\xc4\x97 \xc4\xaf miest\xc4\x85 pavog\xc4\x99s i\xc5\xa1 popie\xc5\xbeiaus Urbono VIII, u\xc5\xbe tai buvo ekskomunikuotas, ta\xc4\x8diau ilgainiui didikui buvo atleista ir paveikslas liko ba\xc5\xbeny\xc4\x8dioje. Miestas tapo svarbiu religini\xc5\xb3 piligrimacij\xc5\xb3 centru._NEWLINE_Ba\xc5\xbeny\xc4\x8dios architektais yra laikomi D\xc5\xbe. Kand\xc5\xbeierl\xc4\x97 (J. Cangerle) ir P. Negronis, kurie priklaus\xc4\x97 gausiai Ti\xc4\x8dino ir Graubiundeno meninink\xc5\xb3 grupei, XVI-XVII a. gyvenusiai Liubline ir k\xc5\xabrusioje visoje ATR teritorijoje. Ba\xc5\xbeny\xc4\x8dioje labai ai\xc5\xa1kiai matosi \xc5\xa1iame mieste k\xc5\xabrusi\xc5\xb3 architekt\xc5\xb3 bruo\xc5\xbeas - specifin\xc4\x97 lub\xc5\xb3 skliaut\xc5\xb3 dekoracija. Ba\xc5\xbeny\xc4\x8dia XVIII a. prad\xc5\xbeioje buvo perstatyta. Ypa\xc4\x8d \xc5\xbeenkliai pakeistas fasadas, kuriame nebuvo palikta autenti\xc5\xa1k\xc5\xb3 XVII a. detali\xc5\xb3 ir pats fasadas sukurtas baroko architekt\xc5\xabros stiliumi. 1709 m. Kodenio dvaro savininkas Lietuvos referendorius Jonas Frydrichas Sapiega \xc4\xafreng\xc4\x97 ba\xc5\xbeny\xc4\x8dioje Kodenio portret\xc5\xb3 galerija, kuri\xc4\x85 sudar\xc4\x97 72 portretai, kuriuose buvo vaizduojami abiej\xc5\xb3 Sapieg\xc5\xb3 gimin\xc4\x97s linij\xc5\xb3, Kodenio ir Ru\xc5\xbean\xc5\xb3, vyri\xc5\xa1kosios lyties atstovai, pradedant Lietuvos did\xc5\xbeiaisiais kunigaik\xc5\xa1\xc4\x8diais Vyteniu ir Gediminu, i\xc5\xa1 kuri\xc5\xb3 Sapiegos save kildino, baigiant keturiolikme\xc4\x8diu Jonu Sapiega, kur\xc4\xaf bevaikis Jonas Frydrichas Sapiega pasirinko Kodenio paveld\xc4\x97toju._NEWLINE_1680 m. mieste kilo gaisras, kurio metu sudeg\xc4\x97 ir ba\xc5\xbeny\xc4\x8dia, ta\xc4\x8diau jau 1686 m. buvo atstatyta. XVIII a. pastatyta ba\xc5\xbeny\xc4\x8dios varpin\xc4\x97. 1875 m. baland\xc5\xbeio 6 d. carin\xc4\x97 vald\xc5\xbeia ba\xc5\xbeny\xc4\x8di\xc4\x85 pavert\xc4\x97 \xc4\xaf cerkv\xc4\x99, kuri tokia i\xc5\xa1buvo iki 1917 met\xc5\xb3. Ba\xc5\xbeny\xc4\x8di\xc4\x85 pavertus cerkve Sapieg\xc5\xb3 portret\xc5\xb3 galerija buvo i\xc5\xa1montuota ir ekspozicija pakabinta naujojoje Kodenio Sapieg\xc5\xb3 rezidencijoje \xe2\x80\x93 Krasi\xc4\x8dino pilyje, i\xc5\xa1 kurios 1939 m. perve\xc5\xbeta \xc4\xaf Krokuv\xc4\x85, o nuo 1952 m. saugoma Vavelio karali\xc5\xa1kojoje pilyje. Taip pat i\xc5\xa1 ba\xc5\xbeny\xc4\x8dios buvo i\xc5\xa1gabentas ir Kodenio Madonos paveikslas, kuris buvo pasl\xc4\x97ptas Jasna Goros vienuolyne. 1927 m. paveikslas buvo gr\xc4\x85\xc5\xbeintas \xc4\xaf ba\xc5\xbeny\xc4\x8di\xc4\x85. Vykstant II pasaulinio karo m\xc5\xab\xc5\xa1iams 1941 m. ba\xc5\xbeny\xc4\x8dioje kilo gaisras. 1956\xc2\xa0m. rugpj\xc5\xab\xc4\x8dio 8 d. bazilika buvo \xc4\xaftraukta \xc4\xaf Liublino vaivadijos saugom\xc5\xb3 istorijos paminkl\xc5\xb3 s\xc4\x85ra\xc5\xa1\xc4\x85. 1973 m. ba\xc5\xbeny\xc4\x8diai suteiktas bazilikos statusas.'